钦定古今图书集成/明伦汇编/皇极典/第252卷 > 礼记 > 礼运
## 钦定古今图书集成/明伦汇编/皇极典/第252卷 > 礼记 > 礼运

政者，君之所以藏身也。是故夫政必本于天，“殽以降
命。”命降于社之谓殽地，降于祖庙之谓仁义，降于山
川之谓兴作，降于五祀之谓制度，此圣人所以藏身
之固也。

〈蔡传〉藏，犹安也。君者，政之所自出，故政不正则君位危。《书》言“天工，人其代之。”典曰天叙，《礼》曰“天秩”，是人君之政，必本于天而效法之，以布命于下也。社，祭后土也。因祭社而出命，是效地之政。有事于祖庙而出命，是仁义之政。有事于山川而出命，是兴作之政。有事于五祀而出命，是制度之政。效地者，效其高下之势，以定“尊卑之位也。”仁义者，仁以思慕言，义以亲疏言，思慕之心无穷，而亲疏之杀有定。又亲亲，仁也；尊尊，义也。自仁率亲，等而上之至于祖，而尊尊之义隆；自义率祖，顺而下之至于祢，而亲亲之仁笃也。兴作之事，非材不成，故于山川；制度之兴，始于宫室，故本五祀。夫安上治民，莫善于礼。圣人庸礼之政如此，故身安而国可保也。

故圣人“参于天地，并于鬼神，以治政也。处其所存，礼
之序也；玩其所乐，民之治也。故天生时而地生财，人
其父生而师教之。”四者君以正用之，故君者立于无
过之地也。

〈陈注〉此承上章，言政之事，谓圣人所以参赞天地之道，儗并鬼神之事，凡以治政而已。故处天地鬼神之所存，则天高地下，万物散殊，圣人法之，此《礼》之所以序也。玩天地鬼神之所乐，则流而不息，合同

而化，圣人法之，此民之所以治也。四时本于天，百货产于地，人生于父而德成于师，此四者，“君以正用之” ，谓人君正身修德，顺天之时，因地之利，而财成其道，辅相其宜，以左右民，使之养生丧死无憾，然后设为庠序学校之教，申之以孝弟焉，则有以富之教之，而治道得矣。然其要在君之自正其身，立于无过之地，而后可，“不能正其身” ，如“正人” 何。